สผ.ปักหลักพม่าดึงตปท.สำรวจ5ปีเท7.5หมื่นล.
PTTEP กำลังคุยรัฐบาลพม่ารับสัมปทานปิโตรเลียมแห่งใหม่ หาพันธมิตรต่างชาติร่วมสำรวจ 5 ปี ทุ่มลงทุน 7.5 หมื่นล้านบาท
21 มิ.ย. 2555

PTTEP กำลังคุยรัฐบาลพม่ารับสัมปทานปิโตรเลียมแห่งใหม่ หาพันธมิตรต่างชาติร่วมสำรวจ 5 ปี ทุ่มลงทุน 7.5 หมื่นล้านบาท 
นายสมพร ว่องวุฒิพรชัย รองกรรมการผู้จัดการใหญ่ กลุ่มงานโครงการต่างประเทศ บริษัท ปตท.สำรวจและผลิตปิโตรเลียม (PTTEP) เปิดเผยว่า ขณะนี้บริษัทอยู่ระหว่างการเจรจากับรัฐบาลพม่า เพื่อขอเข้ารับสัมปทานปิโตรเลียมแห่งใหม่ ขณะที่ PTTEP ก็มีความพร้อมที่จะเข้าร่วมประมูลสัมปทานแห่งอื่นเพิ่มเติม หลังรัฐบาลพม่าประกาศว่าจะเริ่มเปิดประมูลแห่งใหม่ขึ้น และในขณะเดียวกัน PTTEP ก็มีการเจรจากับบริษัทปิโตรเลียมต่างชาติ เพื่อร่วมเป็นพันธมิตรในการเข้าไปสำรวจแหล่งปิโตรเลียมในพม่า อย่างเช่น บริษัท เชฟรอน หรือ บริษัท เอ็กซอนโมบิล เนื่องจากมองว่าเป็นการช่วยกระจายความเสี่ยงมากกว่าที่จะเข้าไปสำรวจเพียงคนเดียว
ทั้งนี้ PTTEP ได้ตั้งงบลงทุน 5 ปี (2555-2559) สำหรับการลงทุนในประเทศพม่าถึง 2,400 ล้านเหรียญสหรัฐ หรือประมาณ 7.5 หมื่นล้านบาท คิดเป็นประมาณ 20% ของงบลงทุน 5 ปี ของบริษัททั้งหมด 1.19 หมื่นล้านเหรียญสหรัฐ
นักวิเคราะห์กล่าวว่า เมื่อวันที่ 20 มิ.ย. ถือเป็นวันสุดท้ายที่ PTTEP ทำคำเสนอซื้อหุ้น COVE ซึ่งหลังจากนี้คู่แข่งที่สนใจยังสามารถเสนอราคาซื้อหุ้นได้อีก ซึ่งคาดว่าทางเชลล์จะเพิ่มราคาซื้อหุ้นอีกครั้ง ต้องติดตามว่าทาง ปตท.สผ.จะขยับราคาแข่งอีกหรือไม่ ทำให้การซื้อกิจการครั้งนี้ต้องใช้เวลาอีกนาน